Валентин Пимстейн

Валентин Пимстейн (на испански: Valentín Pimstein) е чилийски продуцент на мексикански теленовели; пионер в този жанр в мексиканската телевизионна мрежа Телесистема Мехикано, днес Телевиса. Пимстейн заедно с Ернесто Алонсо са първите продуценти на мексикански теленовели.
Валентин Пимстейн е роден в руско-еврейско семейство, имащо бизнес със стъкларска фабрика в Барио Бразил в столицата на Чили Сантяго. Любовта му към романтичните и мелодраматични истории е породена от майка му, редовна зрителка на мексиканско кино и слушателка на радионовели. Успоредно с това, в Пимстейн се заражда и влечение към театъра.
След като навършва пълнолетие, в търсене на приключения решава да напусне родината си. Така пристига в Мексико, където през деня работи като асистент-режисьор във филмово студио, а през нощта – в нощен клуб. Там се запознава с Емилио Аскарага Милмо, по онова време собственик на Телесистема Мехикано.
Благодарение на връзките си с киното, Валентин Пимстейн успява да започне работа в тази компания, където създава и продуцира първите мексикански теленовели в началото на 60-те години. Наред с други, продуцира Любовта има женско лице, Светът на играчките, Бедната Клара, Пролетна разпродажба, Отмъщението, Рина, Доменика Монтеро и Вивиана, произведени през 70-те години. С теленовелата Богатите също плачат започва световната популярност на мексиканските теленовели.
В края на 70-те години дебютира като сценарист на теленовели, използвайки псевдонимите Валерия Филипс и Вивиан Песталоси.
През 80-те години лансира актрисите Лусия Мендес, Вероника Кастро, Анхелика Арагон, Едит Гонсалес и Виктория Руфо, които участват в теленовели като Колорина, Соледад, Домът, който откраднах (в тази теленовела главната роля се изпълнява от Анхелика Мария, която по това време има множество успехи в кариерата си), Ванеса, Искрица, Бианка Видал, Амалия Батиста, Звяр, Да живееш по малко, Върховно изпитание, Дивата Роза и Въртележка.
В средата на 80-те години Валентин Пимстейн забелязва режисьорския талант на известната мексиканска актриса Беатрис Шеридан, която става първата жена режисьор в редиците на Телевиса. Малко по-късно предлага режисьорско място и на друга известна мексиканска актриса – Карина Дупрес.
През 90-те години продуцира теленовелите Просто Мария, Палавата мечтателка и Мария Мерседес. През 1994 г. заема поста вицепрезидент на теленовелите в Телевиса, като ръководи работата на млади продуценти, някои от които днес заемат високи позиции в компанията – Хуан Осорио, Педро Дамян, Анджели Несма Медина, Хосе Алберто Кастро, Вероника Пимстейн (негова дъщеря), Лусеро Суарес, Марта Патрисия Лопес де Сатарайн, Салвадор Мехия Алехандре, Никандро Диас Гонсалес и Игнасио Сада Мадеро. През същото време заема и длъжността съветник в президентството на телевизионния консорциум.
С позициите си Валентин Пимстейн се опитва да привлече популярни чилийски писатели и сценаристи за теленовелите на компания Телевиса като Хосе Доносо, Антонио Скармета и Серхио Воданович. Плановете му обаче се провалят през 1997 г., след като е принуден да напусне високите си постове в компанията, след смъртта на Емилио Аскарага Милмо и последващото пристигане на новото ръководство в компанията, с което има разногласия по различни въпроси.
От този момент до смъртта си той редува пребиваването си между Чили, САЩ и Испания. Умира в Сантяго на 27 юни 2017 г.
През 1964 г. Валентин Пимстейн се запознава с Виктория Ратиноф и същата година двамата се женят. Имат три деца – Виктор, Вероника и Вивиана.